Szécsényi országos szövetséglevél
INSTRUMENTUM

CONFOEDERATIONIS

Inclitorum Regni Hungariae Statvvm et Ordinum

pro Libertate confoederatorum.

Mi, alól specificált Magyarországi Statusok és Rendek, adjuk tudtára örök emlékezetül mindeneknek, a kiknek illik, ez Levelünknek rendiben. Hogy, minekutánna az szabados uraságra vágyódó Austriai Ház a Királyi Diplomát hiti megszegésével általhágván, minden Törvényeinket megvetvén és földre tapodván, Édes Hazánkat s Nemzetünket minden Szabadságátúl nemcsak megfosztotta, hanem ennek főbb Tagjait minden kegyetlenséggel öldöklötte, és sokakat közzűlök rettenetes kínokkal e föld szinérűl eltörleni nem irtózott volna: Istennek csudálatos vezérlésébűl azon kegyetlen uralkodás rabságábúl Méltóságos Fejedelem RÁKÓCZI FERENCZ Kegyelmes Urunk ő Nagysága kiszabadúlván, és azon Hazánk szabadságát eltörlő s ártatlan vérünket szomjúhozó Austriaiak ellen velünk együtt fegyvert fogván és már harmadfél esztendőktűl fogva hasznossan hadakozván, e végre, hogy ezen Ügy dolgában közönséges akarattal tovább is annál jobb rend tétethessék: e folyó ezerhétszáz ötödik esztendőben, September havának első napjára ide az Szécsényi Mezőben Generalis Conventusra Bennünket hívogató Levelei által öszvegyűjtött volna; szükségesnek ítéltük, hogy mindeneknek előtte egy olly Fejet válaszszunk magunknak, a ki velünk együtt hittel confoederálván, ezen Hazánk Ügyét valamíg Isten által régi Szabadságinak helyrehozásával és megnyerésével kívánt czélját el nem éri, nemcsak az Hadi dolgokban, hanem a Törvényes, Egyházi, Politiai és Oeconomiai állapotokban is igazgassa, kormányozza, és Velünk egyetembe oltalmazza; Tetszett közönségessen és egyező akarattal a praetitulált Méltóságos Fejedelmet RÁKÓCZI FERENCZ Kegyelmes Urunkat, Erdély Országának Választott Fejedelmét, minékünk is Confoederált Statusoknak, VEZÉRLŐ FEJEDELMÜNKNEK választanunk, az mint választottuk is. Melly Confoederatiónknak hogy annyival jobb fundamentuma, nagyobb ereje, és állandósága legyen: azt a következendő Esküvés módjával ratificáltuk és stabiliáltuk; sőt annak felette, annak feljebb declarált czéljáig való megtartására nemcsak magunkat, hanem maradékinkat és suceessorinkat is sub Poena Perpetuae Notae Infidelitatis et Perduellionis in Patriam obligáljuk és obstringáljuk.

Az melly ESKÜVÉSNEK FORMVLÁJA ím ez:

Én N. N. esküszöm az élő Istenre, ki az Atya, Fiú, Szent-Lélek, teljes Szent-Háromság, egy bizony örök Isten, Boldogságos Szűz Máriára és Istennek minden Szenteire, Hogy az Confoederált Nemes Magyar Haza Statusinak és Rendeinek az Austriai Ház által megbántódott minden Szabadságinak és Törvényeinek helyreállítására öszvekötött és most is újonnan megerősíttetett Confoederatiójában avvagy Szövetségében szabad akaratom szerint belépek, ezen Szövetséget mint tulajdon életemet úgy böcsüllöm és tartom, az ellen sem titkon, sem nyilván soha nem practikálok, ha mást practikálni tudnék is, vagy hallanék, kijelentem, és a közelebb commendérozó Főtiszteknek s következendőképpen magának Vezérlő Fejedelmünknek tudtára adom, abbúl semmiképpen ki nem állok, s az Ügyet el nem hagyom, azt mindenkor teljes tehetségemmel elősegítem és terjesztem, az egyenetlenséget eltávoztatom, az egyességet, mint ezen Szövetségnek lelkét, megtartom; sőt ezek felett a Méltóságos Fejedelmet RÁKÓCZI FERENCZ Uramat ő Nagyságát, úgy mint a Szabadságért öszveszövetkezett Magyarság Választott Vezérlő Fejedelmének ismérem, böcsüllöm, Parancsolatinak engedelmeskedem, ő Nagysága és ezen Szövetség barátinak barátja, ellenséginek ellensége leszek, utolsó csöpp véremig ezen ügy mellett el nem hagyom ; és mivel ezen Szövetség a Magyar Nemzetnek javára s boldogulására czéloz és szerkesztetett: mindenek felett az Haza javán munkálódom, s annak oltalmára igyekezem, és valamit a Confoederált Statusok közakarattal kötnek, rendelnek és végeznek, kigondolható ok, félelem és tekintet nélkül nemcsak megtartani, de minden erővel és tehetséggel véghez vinni is igyekezem, és ezen esküvésemmel most is magamban eltökéllem; Isten engemet úgy segéljen, Boldogságos Szűz Mária és Istennek minden Szentei!

Nоtandum. Az Praelatus Vrak a több Venerabilis Clerussal, illyen Clausula insertiójával tették le az hitet, tudniillik: A mennyiben az Római Catholica Anyaszentegyháznak ellenére nem lészen.

Melly Hitünket hogy e szerint egymást közt letettük: annak nagyobb bizonyságára ezen Confoederationalis Levelünkket a Praelatusi és Vri Statusok magok pecsétjeivel, a többi pedig rész szerint Vármegyéknek és Királyi Városoknak, rész szerint (mivel némelly Nemes Vármegyék pecsétjei az ellenség kezénél lévén, vigore Praesentium annihiláltatnak, s az által az új pecsétnek csináltathatására felszabadíttatnak) azoknak Deputatusi usualis pecsétünkkel és saját kezünk subscribtiójával is megerősítettük.

Költ az Szécsényi Mezőben celebrált GENERALIS CONVENTUSUNKBVL, Szent-Mihály Havának huszadik napján,

Ezer hétszáz ötödik ESZTENDŐBEN.

Források 
 Thaly Kálmán: A szécsényi országos szövetséglevél (1705.) a hg. Czartoryski féle eredeti példányról közölve. Századok, 1870. 337.

Kordokumentumok
Politika
II. Rákóczi Ferenc